上傅守生辰詩
作者：韓駒
朝代：宋

paragraphs: 于公向日多陰德，扶持自是神明力。
積善袞袞生公侯，神仙中人不易得。
此夜長天降瑞星，賢佐乘時爲國生。
秋水爲神玉爲骨，士林皆賀振佳聲。
申伯默儲嵩岳氣，玉山照人光彩異。
北斗以南能幾人，風塵外物巖廊器。
公之才業天下奇，照山生玉水生犀。
公稟英靈真間出，氣象往往干雲霓。
謝安肯爲蒼生起，文采風流今尚爾。
太學名華入紫宸，妙年歷落青雲士。
麟臺公監舊仙郎，小郡何煩鳳翼張。
詔書擢守二千石，緹騎千里照路傍。
朝廷清明天子聖，下車先使奸豪靜。
玉麟春踏武陽花，年豐千里無夜驚。
金章紫綬照青春，儉節清明絕世倫。
鄉閭禮遜已成俗，樽俎談笑多嘉賓。
歌詠瑯瑯振金石，風生萬里華胥國。
坐令白日生春輝，長與聖明恢壽域。
一杯相屬時初冬，正在乾坤和氣中。
感君生日遙稱壽，百歲須齊衛武公。
使君高誼驅今古，歲之旱兮待公雨。
九重明主正思賢，吾君英濟超光武。
鰲殿沉沉玉鎖關，壽星元在碧霄間。
黄閣此行膺大任，祇對吟詠祝南山。